
1—DIE KOMS VAN RAKA 


IE vroue het hom die eerste gewaar 
in die loom namiddag toe die arbeid klaar 


wasVt aan die stampblok/'in die jong-groen landerye —,. . 


en hulle gedrie, geviere, in dun rye 

met kruik en geel `wind-ligte kalbas 

op heup en skouer deur die stekerige gras 
rustig gestap het na die koel seekoegate 

om daar te drentel tot die bruin en laat 
skemering en die eerste sterre! met klam sand 
en sagter modder om die enkels, in die hand, ... 


om veel te lag en ure te praat, 

of skugterig soms een-een uit te waad 

deur die taai waterblomme, naak en blink . . 
Raka, die aap-mens, hy wat nie kan dink, 
wat swart en donker is, van been en spiér. ) 
'n lenige boog, en enkeld dier. 


Oorkant die water het hy uitgestap 

uit die gebreekte riete, en soos 'n kind wat om die grap 
van 'n bont kalbassie tandeloos en stil lag, 

wit gegryns en, neergehurk, gewag. 


Die vroue het sku digter by mekaar 

gekruip en oor die stil stroom gestaar: 

het hy @rens deur die groot moerasse gekom 
waar die ryk waters vlakker Om en Om 

in vuil skuim maal en onder die son lê en blink 
dagreise breed, en die opdrifsels stink, 
verrottend, in die biesies en warm riet ? 

Hy was geen boorling van dié ruim gebied. 


van oerwoud en groot groen riviere. 


Maar nou het hy met 'n kabbeling in sy spiere 
opgerys en oor die grys sand 

'n vreemde dans gevoer uit sy land: 

geil van begeerte, van wilde vlug en vang 

en paring en uitskree onder die dwang 

van drifte wat geen naam of doel meer ken; 
en toe, soos 'n naelloper na die wit lint ren, 

die water afgeskiet en weggeraak 

waar die bosse ver-weg blou gange maak . . .. 
maar truggekom terwyl die vroue nog stil 
was van die wonder — een het geril 

asof die poele skielik kouer 

was tussen die kanette — en oor sy skouer 
'n jong bok gedra waarvan die keel 

vars uitgeskeur was met 'n hand, en die geel 
huid, vol trilling nog, besmeer 

met bloed; dié het hy skuwerig neer 

laat gly op die sand, oorkant die water, 


en vriendelik gelag met oog en tand 

en rooi tong soos van `n hond; daarby 
vrugte en neute en soet riet wat hy 

met 'n taai afbeur van die takke gepluk 
het, of mét die bleek wortels uitgeruk; 
maar woorde het hy geen enkele gesê. 


Toe het die vroue die geskenke laat lê 

en deur die skemerte die paadjie na die kraal 
gevat, die kruike op die kop, traag en skraal, 

en langer in die dun skemerlig, 

gewieg op heup en voet, in lenige ewewig; 

maar min gepraat, want elkeen was ontrus 

oor die mooi dier en die vreemde lus 

wat sy diep in haar hart maar sterk voel roer het 
— Soos 'n kind wat speel en dfloer 

in die oog van 'n droë bron, miskien 

swart water en blink paddas sien . . .. 

sy hart bly ongerus in die son en by die spel, 
deur die vermoede van 'n vreemde land gekwel — 


so 't hulle deur die jong aand uit die riet 
opgekom. En dié nag was raaisel en lied 
stil rondom die kole, maar laat 
was die duister nog lewend en luid van die praat. 
Die kinders het sku en wyd-oog gesit 
en wakker nog toe die as wit 
van die laaste stompe val. 

Die ander dag 
toe die blou visvanger stil was na sy jag 
oor die gladde, warm seekoegate, 
en klein geslaap het aan 'n takkie oor die water, 
het die kinders hom gesien — Raka, die swart dier: 
nou '*t hy oor die sand vir hulle plesier 
gebuitel, soos 'n perd gerol, gegryns, gespring, 
met 'n mank dans gehuppel in 'n kring, — 
en skielik in die water weggeplas 
waar hy glad en vinnig soos 'n otter was. 
'n Blink vis het hy uit op die sand gegooi, 
lank soos 'n man se skeen en rooi 
en geel gevlek bo die wit maag; .... 


maar meer as hul vrees het hy hulle behaag 

met sy mal spronge; hulle het gevlug 

lag-lag die biesies uit, maar lag-lag trug 

gekyk oor hy so snaaks was; en bo in die kraal 
met lag en skrik die ding verhaal. 

Die manne het daarna sy krag bemerk 

aan die tekens van die groot bosse: sy werk 

moes dit gewees het as die swart buffelbul 

wat die bosgange en grasruigtes vul 

met hees snuiwe en bulk, smêrens styf 

in die voetpad gelê het waar die swaar lyf 

in die knieë geknak het; as die krokodil 

hoog op die sand uit gelê het en ril 

soos 'n klein akkedissie wat die kinders met 'n stok 
geslaan het; — of die ou spiesvegter, die gensbok, 
oordwars, gebreek, stil tussen die polle was; 

— as die vlakvark gelê het in die gras 

met sy wit lemme, en sy oë soos 'n vis 

se oë styf. Die jagters wis 

wat krag was en hulle het gevrees. 


Maar in die rooi nag by die wilde fees 
met bier en bloed en dans en trom 
het elkeen soos vuur aan sy voete voel kom 
die nuwe jag — 
en blind was die oë, wit van die waan, van 'n nuwe krag 
en 'n nuwe dans; en duister woorde 
het opgeskuim in 'n vreemd-verstoorde 
gesang, Soos vuil water wat 6pwolk 
as die magtige seekoei onder in 'n kolk. 
sy donker vaart vat . . .. 

Net een was stom 
en het ver buite die digte drom 
en die rooi glans gestaan in die nag: 
Koki, die ratsste op sy voete in die jag, 
die slank speler met die spies, hy wat 
'n jong bul op sy skuins skouers vat 
en wegdra soos 'n hond — hy 't nie gesing 
aan die swart lied wat uit die kring 
in die rook en stof gestyg het, maar gedink 
aan die ou en helder verdriet wat klink 


in die vroeër, yler liedere, en vermoed 
dat daar veel kwaad in aantog deur die bloed 
van sy besete mense was. 
Maar nou 
het Raka soos 'n hond pal om die kraal gehou: 
geeneen het bedags die klein voetpaaie 
gevat wat kronkel deur die draaie 
van die blou bosse, of die grasruigtes of palmiet, 
en nie sy swart lyf sien roer in die riet 
of kreupelhout, of @rens soos 'n skildwag gestel — 
maar in die nag as die bosapies skel 
uit die donker klae, het hy ém die kraal 
soos die ritseling van klein nagdiere gedwaal; 
as die wit mis uit die water styg 
en in die donkerte gras en blaar en twyg 
langs die klam paaie tot 'n vaalte bind 
wat soos lang drade beweeg met die wind, 
het Raka uit sy lêplek opgekom en gegluur 
na die gloed en die rooi strepe van die vuur 
tussen die pale deur; en dan het hulle gehoor 


ver en verdrietig, in die mis verloor, 

sy huil soos van 'n dier, of skielik na 

en skerp sy strandjut-lag, dan klae 

en sagte snorke weer, en laat 

as die kole koud was en die rokie slaat 

af grond-toe van die swaar mis en smoor 

die kraal en hutte bitter, het hulle gehoor 

hoe hy hard in die nag aan die dun pale snuif. 


'n Vrou het dan soms onrustig rondgeskuif 

op haar matte, swaar van droom, en uit die stil 
hut skielik helder uitgegil 

van wellus en skrik, en daarna in halwe waak 
geweet dat die groot dier naak 

en rusteloos buite in die donker was. 


IT—KOKI 


N die silwer oggend toe die wêreld nog koel 
en winderig was en net die kraal reeds 'n poel 
van warm son, het Koki uitgegaan; m 
ver op die lande het hy die vroue sien staan 
soos kraaie in die groen, waartussen blink 
die nag se waters; maar hul gewink 
en pla-pla-roep”die het hy nie gewaar, 4 
en nie die mans wat van die kraalhek staar — 
waar hulle lui lê in die son of aan die slyp 
van 'n skerp wapen was hy het gegryp 

aan die struike en lang snyruigte en weer gelos, 
verwonderd om te sien hoe die sade of `n tros 
swart bessies in sy vingers bloedig was. 

So 't hy die klam voetpad deur die gras 
vinnig en skaars siende afgeloop 

en moeitevol getorring aan die taai knoop 

van sy gedagtes. 

By die skepplek in die warm klei 
het hy die bruin kinders van die kraal gekry: 
gehurk en skoon verlore, aan die speel, 
met rye beeste en diere van die geel 
droë modder: beeste met wit dorings 
van die soet goudblom-mimosa as horings 
ingesteek, renosters en die olifant 
lomp afgerond deur `n klein hand, 
dié 't hy gesien en stil bly kyk. 

Maar eer die kwelling in hom glad kon wyk 
voor die ver en teer verlange na die jare 
toe hy kind was, het sy skrik gewaar 

hoe die spel vanmêre anders was, hoe een 

met dun vingers bewerig 'n been 
gemaak het en afgerond en toe die romp, 
swaarder as anders, daarbo die kop lomp 
en belaglik, met oë diep uitgehol, 
die mondgat uitgegrawe en skewerig vol 
wit doringtande, en skaamteloos groot 
die skaamte . ... 

En in die warm sloot 
oor die gehurkte ruggies het 'n angs gekom 
wat soet en bindend was, en hulle het stom 
saamgedruk en aan mekaar geklou 
Om die mal pop. Maar een het nou 
sag begin fluister: ,,Raka, die sterk man . ... 
en al die kleintjies het in die ban 
van die woorde gekom, en 'n vlies, 'n newel 
van staar was oor die bruin ogies; hulle prewel: 
Raka, die sterk man, uit die groot waters.” 
Toe het een skielik opgevlieg uit sy maters 
en die kleidiere plat met sy voet getrap, 
almal het uitgeskreeu oor die grap 

en opgespring en dol in 'n kring 
gemaal en die leë liedjie gesing 
en gedans op die speelgoed waaraan hulle hand 
gestalte gegee het en grens en band, 
tot alles voor Raka se voet gebreek 
gelê het en trug in die klei geweek 
waaruit dit gehaal was. Maar swaar ontstel 
deur die klein waan van die troebel spel 
het Koki toornig geskry en gevoel 
dat Raka, Raka soos 'n swart poel 
uit diep verborge oog gevoed, 
aan 't opwel was deur die stil moed 
en klaarheid van sy stam. 
So 't hy gegaan 
— en die kinders het verskrik 'n oomblik gestaan 
oor die toorn van sy skouers en stywe nek — 
trug langs die pad; die geel bek 
en die vol klop-keel van die kokkewiet 
het stil geword in die wit pluim van die riet 
waar hy geloop het, en die sagte patryse 

het verwilderd opgevlieg met 'n grys 
geklapper van vlerke amper teen sy voet; 
hy, soos 'n rank kolom —o, suiwer bloed 
wat uit die aarde na eeue opstoot 

deur donker, nederige lae en nou bloot 

en skoon, stralend, staan in die son — 

of soos `n warrelhoos wat lig en jonk 
wandel oor die see se waters; koel lig 

was om die edel skouers en die slank gewrigte 
van heup en knie en enkel; die bruin huid 
het glans gevang en afgesluit 

in vlak aan vlak van donkering 

en blank; die rug was glooi- en ronding 

in vaste ewewig en maat .... 


O skoonheid van die lyf, jy slaat 

6p uit die aarde soos die rooi vonk 

uit die vuursteen spring; wild en jonk 

is nog die skoonheid van die lyf op die swaar aarde 
waaruit hy rank, hy ken sy waarde 

nog half maar en die ver blom nog nie 
waarheen hy groei en reik; maar dié 
wat skoonheid en hoogheid dra as las 
en ver verlange, is 'n vreemde ras 

van mense en bloot aan veel gevaar. 


.... En eindelik het Koki aan sy hart gewaar 
dat hy hier aan 'n grens was, ingeperk 

teen iets wat donker is en dom en sterk . ... 
Dié more het hy nie die pad geloop 

na die skerp kalkrante waar `n blink poel, oop 
met enkele biesies nakend voor die son, 

sy swemplek aldag was — 'n bron 

So diep in die swart wortels van die rant 

dat niemand van sy grond wis; kant 

en wal gedurig vol, diep opgewel 

en sonder inloop, skaduloos, maar koel 

van eie diepte, en skerp omring 

met steil onveilige klippe; geen ding 

het daar geroer, slegs seldsame verdwaalde 

manne het uit die dieptes enkele male 

opborreling en kwaai opkook gehoor — 

maar daglank was die water onverstoor 

onder die warm lug, en stil, 

en ongerep van giftige aal of krokodil 

— 'n heilige poel, waarvan sy stam 

sku weggesluip het in die klam 

vertroude bosse en oewers dik 

van geurige palmiet en warm slik; 

maar daar het hy, verwate enkeling, 

die hete middae jaaruit deurgebring 

en uitgeswem deur die swart water 

of roerloos gedryf met die koel geklater 

SOOS van groot stroomversnellings uurlank in sy ore, 
ruglings gestrek, sy oë verblind, verlore 

in die glansland van lug en wolk; 

of soms het hy geluidloos in die donker kolk 
geduik, af, af, deur kouer skaduwees 

langs strenger waterkranse, en met vrees 

gekeer, maar sidderend van vreug, uit daardie nag 

wat soos 'n week swart blom na die helder dag 
en suiwer son hier seldsaam rank — 

maar dié dag nie; hy 't bruin en slank 

uit die bekende paadjies uitgeskry, 

die waterstruike en riet deur, en verby 

die klam oewerbosse sy koers gevat 

waar daglank donker is en mis en die nat 
blare druppel, tot hy later yl 

van bome en blou van die skerp, geil 
buffelgras die vlakte uit sien strek het; 
maar altyd rusteloos nog voort met gerekte 
treë onder die brandende naakte son 

wat horison tot horison 

met wit brand vul; en hy 't skaars gewaar 
hoe die verskrikte wild maal en vergaar 

in troppe, en klein diertjies voor sy voet 
met angsogies en die skerp swart snoet 
geplooi van skrik aan 't vlugte was, 
val-haastig deur die taai en hoë gras .. 

tot voor hom op 'n sestig tree 

lank en swart, Raka gestaan het. Die twee 
het albei eers roerloos stil gebly :. 
die Swarte het bloed aan bors en bek gehad, en by 
sy voete 'n sebra op die vertrapte plaat 
— die fraai dier van die wit daeraad, 
die snelste en skuuste dier — 
maar toe hy Koki gewaar, 
het hy aapagtig in die gras baljaar, 
gebuitel met swart bene in die lug 
en aangeskuur op sy en rug, 
— SOOS 'n teefhondjie nederig is — genooi 
om aan te sluit rondom die prooi 
met klou en bek. Koki het stil 
die vriendelikheid aanskou en koud geril, 
en van die ding se sotheid omgedraai 
— want sonder skild en skerp asgaai 
het hy die veld gekies —; maar agter hom 
het hy verwoede snork en voete hoor kom 
toe hy wegdraai; hy 't omgespring — 
en in sy steë het die groot ding 


bly steek en grynsend truggetree, 
verwoed, maar bang, en half verlee 

oor iets wat so ver buite die begrip 

van sy swaar brein was, en die swart lip 
het weggekrul van die wit tande; 

so 't Koki rugwaarts uit die lande 

van die swart dierlikheid gekeer. 

TII—DIE DANS 


IE aand het dit by die vure vrolik gegaan, 
tot Koki in die geel gloed skielik staan 

en praat: ,Raka, die groot dier, moet dood.” 

Toe was die kraal 'n grys sloot 

van stilte in die luide nag wat rond en om 

in die warm oerwoud was: stom 

en wit oë het oor die vure na hom gekyk. 

,Die swart dier sal nie van julle wyk; 

hy kruip na julle vure toe in die nag, 

en waar julle kinders speel, hou hy die wag 

tot niemand meer wild is vir sy bot hand: 
maar dan sal jul hek se rieme en bande 

Oop 'n vreemde nag slap word en los, 

en Raka sal uit die bose bos 

kom en tussen ons vure sit en bly. 

Moet hy hier wees? Ken Raka, hy, 

die sterk dier, ons fyn, fyn net 

van die woord, waarmee ons blink en vet 
visse uit baie waters haal? 

Ken hy die vuurgeheim? Het hy die vaal 
drade van die katoen leer spin en weef 

en in die kleurpot week ? Het hy leer leef 
onder die wette wat ons oudstes sing ? 

Kan hy die pyl wet, en die dun lem bring 
tot glans? Die snel dier moet dood, 

of hy sal heers oor ons, en groot 

en lang pyn bring.” Sy woord het vuur 
geslaan uit hulle kou klip, en in die stil uur 
het die geskreeu die oerwoud kort laat swyg. 
Maar toe die stemme in die smoor nog hyg, 

toe Koki weer: ,En ek sal gaan,” 

want in dié skreeu het hy stil verstaan 

dat dit sy krag was, nie sy woorde, wat hulle prys; 
en toe die vuil geskreeu tussen die roke rys, 

het hy begryp dat hy altyd eensaam met sy vrees 
om kosbare dinge tussen hulle sou wees. 


Toe het hy vinnig tussen die vure uitgespring 
en alleen die groot dans in die leë kring 

begin trap, die krygsdans van sy ras en sy bloed: 
van onder het hulle die slagskadu in die gloed 
van die lae vure sien swaai, maar die skrik 
was toé om hul harte soos 'n hut, soos 'n strik 
van taal tou; alleen hy 

het in sy blinde oë sien wei 

die rooi bul van die bloed en die slag — 

en wild gespeel in sy spiere se krag 

voor die glansende horings en die blink snoet 
wat bokant sy hande en oë woed. 

So 'thysedans . ... 

en een het opgestaan 
en nader aan die velling van sy wilde baan 
getree en ook gedans; tot een vir een 
die vrees soos 'n karos laat val en alleen 
die danspas van sy stam ken; toe het skril 
ook die klank van die éu lied opgetril, 
tergend en yl soos bo die rat-tat van die skilde 
die lang ry vegters die hoë, wilde 
fluit-skreeu laat hoor; en almal het gedans 
met oë en huid in die lae glans 
van die nagtelike vure rooi gevlek; 
Koki vooraan; die nat bek 
en die bulk van die bul was bo en voor 
sy oë en in sy oor 
soos die dreun in 'n hol tamboer se stam, 
waar hy steier en ruglings stort op die kam 
van 'n wilde golf, maar hy was alleen 
met die blou grasruigte om hom heen 
in sy bitter dans — die skerp gras 
en die bul van die bloed wat oor hom was; 

hy 't geeneen gesien van dié wat dans . . .. 
toe het skielik oor die pale en die geel skans 
van die vure, helder en blink uit die nag, 
naby, buite, Raka se lag 

6pgeklink, en almal was stom; 

en een vir een het hul uit die swart drom 
teruggesluip na die koue vure 

en die wit as, en geluister die kraak 

van die takke en die skuur en die nagtelike waak 
van die groot dier net buite die kraal. 

Maar Koki het eensaam in die wye, vaal 
ruimte gedans en net geweet 

van die skild en die riet en die lem wat breed 
sag wegraak deur die huid en vleis. 


By die vure was woorde, oud en wys, 

van ,Raka is vreedsaam,” ,,Raka is nie sleg, 
,So0os hy gekom het, gaan hy ver weg 

en geeneen sal weer van hom weet”; 

“Hy is vol vreemde versinsels en vergeet 

veel wysheid, veel vroeër smart en gevaar.” 
En toe die luisterende vroue die vrees gewaar 
wat onder die manne se diep woorde skuil, 
soos onder die slank riet die gladde kuil, 

het hulle hart nog meer aan Raka geglo 

in soet skrik en verwagting, en hul oë 

het afwesig na die donker woud gekyk 

waar die skoon sterk dier dwaal en uitreik 

na hul lywe. Net Koki, hoog en eensaam, 

het in 'n nuwe dans stil begin gaan 

die pad wat geen mens terug kan loop: 

die dans van dié wat sterf en geen hoop 

meer wil hê in die soet lewe, 'n gang 

soos van die stil sterre wat bokant hang 

elke nag, die Wit Blom van die Skemer, en Hy, 
die Blou Vuur in die Hond, wat die Bendes lei 
tot die brandende see agter die groot strome — 
hy het lig en binne 'n enkele droom 

tussen die bruin volk gewandel, tussen staar en vrees; 
en die rooi bees 

het ver in die horisonte gewyk; maar hy 
het die stil dans getrap en gegly 

deur die blinde kringe soos die fyn draad 
in die weefstoel lewe en 'n grys gewaad 
se webbe met vreemde bewinge bind; 
6m Koki was die grys wind 

en die grys land sonder boom of gras, 
en eensaam water wat branding was 

tot teen ver kape. Sy lyf en voet 

het stil soos die roer van die wit en soet 
riet in die maat van die water gekom, 

die wye baaie wat eers sy stam 

se tuiste gewees het en nou nog sing 

in spreekwoord en lied se herinnering: 
die ewige kom en keer van 'n wand 

wit water oor 'n eng grys strand, 

die koue épskuim tot aan die keel, 

die trugdryf af in die blou en geel 

diep dale agter die branders se ry, 

en die stil spoel by die kape verby 

in 'n sterker vloed. - 
En hulle het gewag, 

gehurk oor die koue as die lang nag, 

toe hy n4 die dans van die rooi bul 

die dans van die groot water wat die aarde vul 
in die heilige kringe gewandel het, en laat 
by die vuur gaan lê het tot die geel daeraad. 

IV—DIE JAG VAN RAKA 


OR 'n groen poel wat stil en dik 
was van die bronslaai en die warm slik 
het Raka op die lou voormiddag geleun 
om soos 'n bees te drinken lui gesteun 
van genot, die swart hande diep ingegly 
in die meel-sagte wortels en die pappery 
wat deur sy vingers borrel; en, toe hy sat 
en swaar was van die suip, het hy in die koel gat 
sy lyf laat insak; afsak; en gevoel 
hoe die stink belle langs hom kruip en bo die poel 

se dik room breek .”-Dit was sy gebied, 

hier waar die boomwortels in die droë riet 

en papkuil van die stroom se dooi bogte rank, 
en die hele warm dag die soet stank 

Oopstoom langs die rand van die woud. Dan het hy uit 
die water gestyg en die glimmende huid 

met 'n poot gestryk dat die druppels straal 
op die waterplante, en met lang hale 

oor die taai suiggrond na die bosse gestap. 
Soms het hy skielik met 'n blitsklap 

na 'n groen of 'n goud-blou tor gegryp 

wat oral pyl, en dit stukkend geknyp 

in die dor dop, afwesig en dom, 

en SO uit sy vingers laat val; en dan stom, 
begriploos gestaar na 'n tros wit en suur 
wasblomme, groot soos hande en puur 
ster-vormig téén die donker glim 

van die eerste liane wat hier klim 

aan die voorste bome — en uit die tros 

`n klomp wit kelke geskeur, en gelos 

uit die swart poot. Sy gang was traag 

oor die week mos — waar die bessies laag 
aan die struike gesit het, wou hy skaars buk 
om die trosse uit die dorings af te ruk 

en stadig te kou tot die blou sap 

van die bek oor die bors in die blare tap — 
want die vrees wat elke dier sku en snel 
in die oerwoud maak, die 't hy nié geken, 
net die swaar drif. 'Toe 'n klein bosding, 

'n vaal apie, lig uit die takke spring 

en oor die oop leegte en die blare pyl, 

half vrolik-verskrik, het die soet kwyl 

in sy mond vir Raka laat spring en vang: 
maar toe die slap diertjie in sy poot hang, 
het hy net gesnuiwe en dit sag laat val. 


In hierdie tussenland van woud en wal 
van die groot rivier, in die warm bog, 

het hy daglank in die poele gerol soos `n log 
boomstam wat, verdrink en verrot, 

swaar in die stil water wieg; of hy 't bot 
in die bosse gedwaal, tot die skielike steek 
van die honger hom wek om die peule te breek 
uit die donker-groen takke, of kwyl-kwyl te draf, 
lus vir bloed, na die vlakte waar die eland en die giraf 
en die wildebees in die skerp grasveld wei, 
aanmekaar . . .. 
en as die honger weer stil was, het hy, 
swaar en triestig, 'n ander drif 
sy are se somber bloed voel skif, 
en dan 't hy die mense se ruik gesoek 
en Om hulle wonings gehou — aan 'n doek 
in die gras gesnuiwe of aan 'n skerf 
van 'n stukkende pot. En in die mêre as die werf 
met kinders en honde begin roer, het hy 6p 
uit sy lêplek buite die kraal gestaan 
en trug in die lou kanette gegaan, 
en later na die mere en ver poele; 
sê ook die dag toe Koki in die swoel 
klam woud die groot ding sou soek . ... 


31 


Want toe die mêre wit was aan die oosterkim 

en die dagster bo die bome net 'n skim 

van bleekte, het hy opgerys en die swaar vrees 

vir sterwe van hom afgedoen — Soos een wat genees 
raak van 'n wond, een mre opstaan van sy vuur 
en bewerig nog, 'n warm uur 

teen die hekpaal sit en die wêreld aanskou 

as iets vreemds wat skaars aan sy hart nog hou — 
so het Koki geloop en die lang skild gehaal 

en met houe getoets, en die harde en vaal 

beesvel gesmeer en gebrei met die hand. 

tot dit buigsaam en taai was teen poot en tand: 

hy wis dat die wapen nie pyl of lem 

was wat spat van die harde, ver-klinkende vel, 
maar iets naders. En toe 't hy die blink asgaaie 

se punte oor die gladde slypsteen laat draai 

in die nikkel boë van 'n halwe maan 

soos sy vaders geleer het, tot die lem kon gaan 

lig oor die palm en die bleek vel sny, 

maar die voorpunt nog styf was; en aanhoudend het hy 

die sterflied van sy stam, nie die krygslied, gesing, 
want Raka 't hy geweet was 'n vreemde ding, 
meer as 'n dier, maar nog nie mens, 
iets dodeliks en duisters, aan 'n troebel grens, 
vir denke of daad onseker. 
En sy bruin stam 
het sku in 'n wye kring gedam 
— die kinders stil — of elkeen apart 
sy dag se werk gesoek, verward 
en vol peins by die vleg van die goue tou 
of die knoop van die nette, en skaam onthou 
die nag met sy wilde dans; 
maar hy, 
toe die lug sy eerste middagwolke kry, 
was klaar met die wapens, en toe het hy vas 
aan elke knie die silwerbont kwas 
— Wit en swart — met die nael-dun rieme gebind, 
die kwaste wat speel en beef op die wind 
van die krygsdans soos springbokke wit-wit pronk, 
en van sy hut af, heerlik en jonk, 

met die groot pluim in sy hare gestap 

na die hek toe, singend, en die dans getrap 
van die rooi bul in die skerp blou gras; 
geen woorde wou hy meer laat tot 'n las 
op die harte wat aan Raka glo. 


Hulle 't hom skamerig gevolg oor die warm en droë 
stof van die kraal en nagestaar 
hoe hy daal met die voetpad en dans deur die swaar 
blou ruigte en riete naby die bos; 
maar dié middag het die visnet los 
langs die half-gevlegte matte gehang, 
en die oond waar die potte van klei in lang 
bruin rye tot groen-gladde hardheid brand, 
het koud geword, want die hout en die hand 
het ontbreek, en oral was luide gepraat 
van Koki en Raka en die dwaas daad, 
en die geeste se toorn. 
Maar hy het sy dans 
na die bosse gerig, tot die middag se glans 


op die blink asgaaie en die glmmende huid 
in die gange verdwyn het, en net die geluid 
van sy sing nog klein was. 
Maar in die klam bos 

het hy stiller geloop oor die stinkende mos 
en die blare en dikwels gestaan om te hoor 
of 'n tak @rens breek, en gesoek na die spoor, 
'n vars spoor, van die Swarte, in hierdie koers 
waar die skreeu verlaas in die nag, omfloers 
deur die oerwoud, vér geskater 't. 

En nou 
het Koki strak deur die klam tonnels gehou 
van die stilste bosse waar die takke bo, 
verward gestrengel, in die digte, hoë 
wasdom saamklou, en die helder dag 
skemerig en vol drup is; maar sy wag 
en luister het geen geluid gevang 
as net die drup-drup en die lang 
klae-skreeu van 'n sku bosvoël êrens ver; 
en skaars het hy gesien, soos 'n klein ster 

wat val, die flits van 'n rooi papegaai 

tussen stam en stam; en toe 't hy weggedraai, 

toe hy niks vind, na die kant van die vlakte toe, 
peinsend waar hy Raka sou kry, en hoë, 

en peins-peins deur die digte ranke gebreek 

van die swart bosse en die blomme skarlaken-rooi of bleek 
wat in die nag die sagte motte lok. 


En nou 't hy oor die oper leegtes gegaan 

en blare, waar die bome enkelder staan, 

en kleurige klimop tot die kruine rank . ... 
tot die rand van die vlakte waar hy lank 
oor die wye middagwêreld uitgetuur 't: 

of die Swarte te sien was; maar die stil uur 
van die hitte was daar, en die ver bome ongewis 
met die eerste opdamp van die namiddagmis 
en die oerwoudreën; en nêrens het hy hier 
Raka gewaar nie —die vaal vlaktediere 

het stil in die skadu's gestaan of gewei. 

Toe 't hy weer die smal paaie gesoek wat lei 
deur die oewerbosse na die groot rivier, 

en Raka, Raka, die skelm dier | 

wat uitloer agter die groen kuil 

of onhoorbaar agter die ranke skuil, 

het in hom gemaal, in sy ore geklop, 

en telkens wou hy die swart kop 

in 'n struik sien of in 'n digte tros 

geel blomme en bessies . . . . tot hy eindelik los 
uit die bome geworstel, die silwer boog 

van die breë water uit voor sy oog 

sien strek het; en hier 't hy die nat spoor 
gekry in die modder en gevolg en verloor 

in die poele en weer gekry — die swaar ding 
se sleepsel waar hy breek en plas en dring 
deur die hoogste riete — en Koki het getrap 
in die baan van die spore oor die wit krap 
en die vissies wat pal in die lou water hou 
van die vlak plasse; die snygras 't geklou 
aan sy knieë, en die bont klosse afgeskeur 

waar hy deur die verbuigde skuins riete beur. 
En stilstaan en luister, dan het hy alleen 

die visarend se skreeu bo die water verneem 
en die styg van die swart borrels aan sy voet; 


maar toe hy kyk na sy vingers en die yl bloed 
wat die snyruigtes gelaat het, het die groot dier 
skielik, geluidloos, uit die warm wier 

en die slik opgestaan en wit gelag. 

V—DIE NAG 


IE nag het die vure hoog gebly 
en gegloei deur die pale wat die swart bosse skel 
van die klein kring menslike lig en vlam, 
en geeneen het geslaap voor die donker dam 
wat dreig om Oér hulle in te stort, 
want Raka het skreeu-skreeu gekom tot kort 
teen die kraal, waar hul hom soms in die gloed 
deur die skrewe kon sien, en iets bruin soos bloed 
oor sy bek en sy bors en sy breë maag; 
en sy skreeu was woes van pyn en wraak. 

Maar met die mêre het hy stil weggesluip 
en hulle het een-een styf na die pale gekruip 
om te kyk of dit skoon was, en gesien die geel gras 
wat tot téén hul skans verflenter was, 
vertrap en gepluk en rooi besmeer 
aan die stingels . ... 

en eers toe die middagwolke weer 
soos sneeuberge half-pad hoog teen die lug 
gestaan het — die uur van die verste vlug 
van die mens se vrees vir die bose nag — 
het dertig man uitgegaan soos vir die jag, 
met skilde en asgaaie en warm kole in 'n kruik 
om die vyand te verskrik met die rook en die ruik 
van die groot grasbrande; en digby mekaar 
langs die wal van die breë water af het die skaar 
na Koki gesoek. 'Teen die skemering laat 
as die vrees vir die nag al weer luid slaat 
aan die hart van 'n man in die groot bos, 

't hulle hom gekry 

in die verskeurde papkuil en die poel waar hy, 

half in die modder getrap, op die skag 
van sy stukkende spies gelê 't, en die krag 
en die woede van die swart dier kon hulle sien 
aan die liggaam en die spore en die pap riet 
en die skild wat geskeur was en diep ingetrap 
in die koue klei . .. . maar bloed het ook getap 
en bruin gestol op waterplant en blaar 
langs die sleepsel waar die Swarte swaar 
deur die moeras gebreek het na die digte woud; 
toe het hulle haastig vir Koki wat koud 
en styf was soos 'n bok, op die skouers gelig 
en die kraal gesoek : in die laat lig 
het die vroue die stoet van die hek af gewaar, 
en hard gehuil en met dom misbaar 
na die hutte gehardloop toe die manne hul vrag 
inbring en aflaai; 

net een het deur die nag 
toe die dodefees luid by die bierpotte was, 
langs die stil Koki gesit en met pluksels gras 


sy liggaam gereinig waar hy gebreek was en bevuil 

deur Raka, die bose; en sy het nie gehuil — 

die oudste van die vroue wat veel bewaar 

van die stam se herinnerings en van sy swaar, 

en met hul liedere die kinders en die jong seuns voed 
SOOS aan 'n naelstring van sagte, kloppende bloed 
in die skemeraande — sy 't stil gesing 

voor haar uit van die heilige, glansende kring 

van geboorte en dood en geboorte en dood; 

van die vroue se wag en hul pyn; en die groot 
skoonheid van die dapper man in die stryd. 

En toe 't sy gesing van die ver tyd 

toe Koki se vader `n sterk man was, 

en hy self, 'n kind, met die klein kwas 

aan elke knie, die bendes gelei 't 

van die seuns deur die riete en deur die nabye 
grasruie plate; en toe 't sy genoem 
die skoonheid van sy skouers, en sy snelheid geroem 
in die jag en die stryd, en sy lengte, sy rug, 

sy pragtige bene, sy bors en die vlug 

van sy blink asgaaie . . .. 

en luider het haar lied 
geroep van die jong ryp vroue se verdriet 
en die kinders wat hy nooit, nooit meer sal hê; 


en toe 't sy die swart dier genoem wat lê 
in die nag en die plasse, en Koki se moed, 
en die speel van sy wapens en die trots voet 
wat nooit stil by die pale van die hek kon bly: 
hoe hy uitgedans het om in die swart woud te stry 
teen iets wat beestelik en magtiger is, 
en hoe hy sy bruilof in die koue duisternis 
van die groot moerasse gevier het. 
En nou 

het sy die lied stil en laag gehou: 
van die verlore menslikheid; van die kleim kraal 
wat in die swart bome lê en snags straal 
met sy vure; en sy 't geklae: wie hom nu sal red 
teen die groot dier wat wag, wié sal belet 
dat hy inkom en heers? 

En stiller en sagter: 

dat die skoonste gesterf het, dat die edelste wagter 
koud Iê langs sy vuur, en sy stam 1ê oop 
sOOS 'n Ou kraal in die gras waar die jakkalsies loop 
deur die riete bedags. 
By die bruin potte bier 
het hulle anders en luid die dodefees gevier, 
die manne wat saam met Koki die jag 
en die stryd geken het, die geheim en die krag 
van die heilige kraal— want Raka was stil 
buite die pale, en dié wat gaan luister 't, het alleen skril 
onverstoord in die gras die krieke hoor skree — 
maar die manne het een-een in die gloed getree 
uit die duister kring, en saam met die klop 
van die hol tamboer 'n dans getrap 
van die dood, die dood, en die swart skrik 
wat 'n sterk man klem, 'n dans strak 
van gespanne spier en blinde staar: 
'n bewing wat met rukke roer 
deur die staal draad van die krom rug 
in 'n kramp van waansin oorgepluk 


na dgter soos 'n taai boog, 

'n trilling van die enkels laag, 

'n dans van byna roerloosheid 

wat binne in die harde lyf 

verterend soos 'n vlim staan 

en nooit na buite uitslaan. 

En by dié dans was daar geen lied, 

en nie die 6u en helder verdriet 

om die sterwe en om die skone held: 

net die klop van die trom en die stil geweld 
van die glansende voete in die vure se gloed. 


Maar toe 't 'n ander koors deur die wilde bloed 
van die manne gevaar, en een het geskreeu 
van Koki se krag, van die Vaal Leeu; 

en die wilde drom het saam gespring 

oor die vure in in die eng kring 

van die heilige dans en woester beweeg 

en die woorde herhaal, skril en leeg, 

van Koki se ratsheid, sy groot krag; 

en toe 't die dronk woord uitgelag 

hoog bo die fees en hul wilde spel: 

Maar Raka was sterker, sy voet so snel 

soos 'n voël, soos die wild deur die vlakte loop. 

Die swakste moes buig.” Én oor die swart knoop 
van die dansers het die nuwe gesang 

van die krag en die groot dier luid gehang 

in 'n dronk en blinde vergetenheid . . .. 

maar toe was Raka met sy apespring 

skielik groot in die lae vure se kring: 

die hek se rieme was slap gebind 

waar die Swarte reeds in die vrou en kind 

en die woord van die manne se liedere was —; 

en sy pyn en woede was 'n smal pas 

deur sy vrees vir die vuur, deur die paal, deur die hek 
met sy taai rieme na die helder plek 

waar dié wat hy haat, was; en die dans 't nog getril 
in die voete, en die swart lied is saamgegil 

met die eerste krete, toe 't die bloed geloop 

deur die dampende as uit die warm hoop 

waar die sterkstes gelê het; 
maar die vroue het gevlug 

met lang geskreeu in die hutte terug 
en die agterste hoeke, en heelnag die wraak 
van Raka en Raka se donker waak 
in die kraal verneem: sy snork, sy draf, 
en die skreeu van 'n vrou se pyn skielik, die blaf 
van 'n vasgekeerde hond, kort en benoud . ... 
en daar waar Koki se liggaam koud 
en stil in die gras was, die harder gebrul 
van die nuwe woede, wat die hutte vul, 
en die breek en die skeur. 

In die mêre vroeg 
het hy naby die hek gelê, slu, en moeg 
maar waaksaam; en opgestaan later 
toe dit warm word, en uit die potte die water 
gedrink en weer by die hek gaan wag; 
en na die dag se hitte en die lang nag 
en die skrik, het honger en dors, dié twee, 
die slawedrywers, hulle maar gedwee 

en sku om water en om kos laat gaan; 

en Raka, die skelm dier, het opgestaan 

en hulle laat loop, en self naby gaan jag; 
maar niemand het gewaag om met een slag 
die smal hek ooit weer teen hom te sluit. 

